„(a)

Producție Caracteristicile agricole și climatice ale teritoriului aragonez au favorizat dezvoltarea semnificativă a subsectorului creșterii ovinelor, aceasta fiind singura specie capabilă să se adapteze caracterului sărăcăcios și sezonier al pășunilor. Acest tip de miei prezintă o serie de cerințe speciale în ceea ce privește greutatea și vârsta la sacrificare, care îl diferențiază în mod clar de alte tipuri de miei sacrificați de obicei în Spania. Cele trei tipuri de rase incluse în această indicație sunt enumerate mai jos: — Rasa ovină «Rasa Aragonesa» se găsește în principal în trei provincii aragoneze, habitatul său, care este esențial, fiind reprezentat de zonele de câmpie, platouri și zonele de munte. Caracteristicile distinctive ale acestei rase sunt trunchiul proporționat, gâtul subțire fără cute, adesea cu formațiuni cutanate numite «cercei», membre lungi și puternice și copite mici și dure. Lâna este de asemenea albă și acoperă tot corpul, cu excepția capului, a părții inferioare a celor patru membre și, uneori, a stomacului. Fibrele de lână au o lungime de 5-10 cm, fiind considerate de o finețe medie. Greutatea la naștere este de 3,5 kg, iar între 0 și 30 de zile (înțărcare) crește cu 200 de grame pe zi, ceea ce înseamnă 9,5 kg pentru fiecare lună de viață. Între 30 și 90 de zile, creșterea medie variază între 230 g pentru femele și 250 g pentru masculi, ajungând la 23-25 kg la vârsta de trei luni, cu un randament la sacrificare de aproape 48 %, carcasa «Ternasco de Aragón» având astfel o greutate de 10-12 kg. — Celelalte rase considerate adecvate pentru «Ternasco de Aragón» sunt «Ojinegra de Teruel» și «Roya Bilbilitana». Cele două rase se disting ca rase destinate exclusiv producției de carne, însă lucrul cel mai important este caracterul lor precoce, un factor care va influența în special calitatea cărnii, deoarece țesutul adipos se formează mai devreme. Prin urmare, atunci când carcasele au o greutate de 10-12 kg, iar mieii au vârsta de 80-100 de zile, se încadrează perfect în tipul ternasco, atât în ceea ce privește mieii cât și ovinele tinere, având o compoziție adecvată a țesuturilor, fără ca țesutul osos să fie exagerat, stratul de grăsime subcutanat și intramuscular fiind dezvoltat adecvat, chiar și grăsimea intramusculară, fapt ce asigură o aromă deosebită. — «Rasa Aragonesa» are miei de tip ternasco perfecți din punctul de vedere al compoziției țesuturilor care formează carcasa, ajungând la un procentaj mediu de grăsime de 25 %, atât în cazul masculilor, cât și al femelelor, la o greutate a carcasei de 10,74 kg. Acest caracter precoce afectează, de asemenea, și un alt genotip aragonez autentic, grupul «Roya Bilbilitana», care produce, deopotrivă, miei de tip ternasco cu dezvoltare precoce și cu un procentaj de grăsime de 26,6 % la o greutate a carcasei de 10,6 kg în cazul ambelor sexe. În ceea ce privește rasa «Ojinegra de Teruel», în carcasă s-au constatat procente de depozite de grăsime similare celor tipice pentru rasele menționate anterior. Faptul că s-a dovedit caracterul lor mai precoce este un adevărat factor distinctiv în raport cu alte rase. Prin urmare, calitatea cărnii «Ternasco de Aragón» obținută pe baza genotipurilor menționate este diferită de calitatea altor rase și superioară acestora. În ceea ce privește hrana, ovinele se hrănesc atât pe miriștile, cât și pe pășunile naturale din Aragón, unde există mari cantități de specii de plante aromatice (rozmarin, cimbrișor etc.). Mieii stau la stână în staule, fiind hrăniți cu lapte matern pe timpul nopții și cu concentrate de înaltă calitate pe timpul zilei. Consumul de hrană concentrată, dacă se dorește, alături de laptele matern, contribuie la încheierea dezvoltării carcaselor din categoria ternasco (compoziția țesuturilor, distribuția, culoarea, consistența grăsimii, frăgezimea, culoarea și aroma cărnii) la greutățile și vârstele indicate (10-12 kg și 80-100 zile), în funcție de rasele aragoneze menționate.”